Mette Thiesen (DF), 2026-01-16:
Tusind tak.
Inden jeg begynder min tale, føler jeg mig efter at have fulgt debatten foranlediget til at komme med nogle småkommentarer.
Jeg kan så forstå på venstrefløjen, at det er enormt synd for bandemedlemmer.
Det er selvfølgelig det ledige standpunkt, bevares.
Det deler vi ikke i Dansk Folkeparti.
Langt de fleste af dem her ville vi gerne smide helt ud af landet.
Det er bare, så det er sagt fuldstændig klart; dem har vi absolut ikke ondt af på nogen som helst tænkelig måde, for de har misbrugt den tillid, der er givet dem en gang.
Så er jeg simpelt hen også nødt til som skolelærer at sige, at der bliver nævnt det eksempel heroppe fra, at der er en daginstitution, der fuldstændig forbyder alle børn at gå med fodboldtrøjer, fordi det skaber konflikter.
Det er jeg simpelt hen nødt til at sige er en pædagogisk falliterklæring i min optik.
Vi kan godt snakke om pissedårlig opdragelse, undskyld, formand, men det er en ting, vi sagtens kan snakke om, og at forældre har et ansvar for at opdrage deres børn, men det må simpelt hen aldrig nogen sinde være sådan, at man i daginstitutioner eller i skoler laver et generelt forbud mod f.eks. at gå i fodboldtrøjer, fordi der opstår nogle konflikter.
Det må vi håndtere, både folkeskolen og daginstitutionen.
Det er jo sådan et lille minisamfund, hvor man også skal skabe nogle rammer og regler for de her børn.
Personlig har jeg da selv haft en del kontroverser i min tid med elever, der ikke kunne opføre sig ordentligt.
Det er bare for at sige, at jeg simpelt hen synes, at det er en pædagogisk falliterklæring, altså helt at forbyde de her fodboldtrøjer, som selvfølgelig betyder rigtig meget for mange af de børn, som går med dem.
Så kommer jeg tilbage til det her forslag.
Fodbold er for familier, det er ikke for voldsparate tosser – punktum.
Jeg er mor til to meget fodboldglade drenge, og vi er ikke på stadion så tit, men når vi er det, er det noget, vi glæder os til i dagevis, nogle gange i ugevis, nogle gange i månedsvis.
Det er duften af stadionpølser, det er en kold sodavand eller øl i hånden, den boblende stemning, når tusindvis af fans hepper i kor, det er fællesskab, det er glæde, det er tryghed, det er lige præcis det, fodbold handler om.
Det er dansk, og det er dejligt.
Men den tryghed er under angreb, for gang på gang ser vi voldsparate tosser, der bruger fodbolden som en undskyldning for at slås.
De kommer ikke for spillet, de kommer for volden.
De tænder ild, de brænder af, de kaster kanonslag, de truer, og de skrammer, og det er os andre, det går ud over, børn, forældre, familier, helt almindelige danskere, der egentlig bare ville nyde en god kamp.
Det skal stoppe!
Jeg og alle andre danskere skal kunne tage vores børn med på stadion uden at frygte, hvem der sidder bag os.
Vi skal kunne juble uden at se os over skulderen, og vi skal kunne tage hjem med ømme stemmer og dejlige minder, ikke med frygt i kroppen.
Derfor støtter vi i Dansk Folkeparti et langt hårdere kurs mod hooligans, mod de her voldsparate tosser.
Der skal slås
Der skal være stadionforbud, karantæne, ingen adgang, ingen undskyldning, ingen kære mor.
Fodbold er for alle os, der hepper, ikke for dem, der hærger.